ΑΘΗΝΑ 6/12/2018

ΑΡ. ΠΡΩΤ.: 1023

**ΔΕΛΤΙΟ ΤΥΠΟΥ**

**Εκδικάστηκε σήμερα η αγωγή αποζημίωσης 200.000ευρώ της ΠΟΕΔΗΝ κατά της ΟΙΕΛΕ για συκοφαντική δυσφήμιση.**

**Επιμένουν για πλαστότητα των τίτλων σπουδών 5.000 αποφοίτων εκ των οποίων 2.500 εργαζομένων στη Δημόσια Υγεία και Πρόνοιας όπως και το Υπουργείο Παιδείας. Αυτό θα οδηγήσει τους συναδέλφους στην φυλακή για κακούργημα υπεξαίρεση δημόσιου χρήματος.**

 Εκδικάστηκε σήμερα η αγωγή αποζημίωσης 200.000ευρώ της ΠΟΕΔΗΝ κατά της ΟΙΕΛΕ, για συκοφαντική δυσφήμηση. **Οι ύβρεις της ΟΙΕΛΕ κατά της ΠΟΕΔΗΝ έγιναν όταν η ΠΟΕΔΗΝ υπερασπίστηκε τη νομιμότητα των τίτλων σπουδών χιλιάδων ΔΕ Βοηθών Νοσηλευτών που εργάζονται σε Δημόσια Νοσοκομεία και αποφοίτησαν από συγκεκριμένες σχολές.**

 Από τις εν λόγω σχολές αποφοίτησαν πάνω από 5.000 ΔΕ Βοηθοί Νοσηλευτές εκ των οποίος 2.500 εργάζονται σε Δημόσιες Μονάδες Υγείας και Πρόνοιας. **Οι Σχολές λειτουργούσαν νόμιμα και εξέδιδαν πτυχία τα οποία συνυπέγραφαν οι Δημόσιες Διευθύνσεις Δευτεροβάθμιας Εκπαίδευσης του Υπουργείου Παιδείας κάθε Νομού.**

 Η ΟΙΕΛΕ επιμένει για την πλαστότητα των εν λόγω πτυχίων. **Μάλιστα και σήμερα κατά την ακροαματική διαδικασία η ΟΙΕΛΕ υπερασπίσθηκε με σθένος τη πλαστότητα των εν λόγω πτυχίων.**

 **Πτυχία τα οποία ελέγχθηκε η εγκυρότητά τους το έτος 2014 από τις αρμόδιες υπηρεσίες του Υπουργείου Υγείας κάθε νομού και οι απαντήσεις τους προς τα Νοσοκομεία ήταν ότι είναι νόμιμα.** Παρά ταύτα ψηφίσθηκε νόμος με τον οποίο χιλιάδες απόφοιτοι και εργαζόμενοι στα Νοσοκομεία και τις άλλες υπηρεσίες Υγείας και Πρόνοιας θα πρέπει να δώσουν εξετάσεις νομιμοποίησης των πτυχίων. Εξετάσεις που θα οργανώσει το Υπουργείο Παιδείας.

 Η εν λόγω ρύθμιση αυτόματα καθιστά παράτυπα τα πτυχία και αναιρεί το διορισμό τους.

 **Με την εν λόγω ρύθμιση 2.500 Νοσηλευτές κινδυνεύουν να οδηγηθούν στις φυλακές για κακουργήματα υπεξαίρεσης δημόσιου χρήματος**. Υπεξαίρεση για τους μισθούς 20 και πλέον ετών που εργάζονται και προσφέρουν υπηρεσίες νομιμότατα. Θα πάθουν τα ίδια που έπαθε η καθαρίστρια στο Βόλο, ο συνάδελφός μας του ΕΚΑΒ και πλείστοι άλλοι εργαζόμενοι.

 **Θα οδηγηθούν στις φυλακές εντελώς άδικα χωρίς να έχουν διαπράξει κανένα αδίκημα. Το Υπουργείο Υγείας θα πρέπει άμεσα να ακυρώσει τον εν λόγω νόμο!!!**

ΓΙΑ ΤΗΝ Ε.Ε. ΤΗΣ ΠΟΕΔΗΝ

Ο ΠΡΟΕΔΡΟΣ Ο ΓΕΝ.ΓΡΑΜΜΑΤΕΑΣ

ΜΙΧΑΛΗΣ ΓΙΑΝΝΑΚΟΣ ΧΡΗΣΤΟΣ ΠΑΠΑΝΑΣΤΑΣΗΣ